
Nadzorni odbor Občine Slovenska Bistrica je na svoji 30. redni seji, dne 16.07.2026, sprejel




POROČILO O OPRAVLJENEM NADZORU
nad poslovanjem uporabnika proračunskih sredstev

ZDRAVSTVENEGA DOMA SLOVENSKA BISTRICA





na podlagi:

42., 43. in 45. člena Statuta Občine Slovenska Bistrica (Uradni list Republike Slovenije št. 79/2019),
21. člena Poslovnika o delu Nadzornega odbora Občine Slovenska Bistrica (Uradno glasilo slovenskih občin, št. 33/2023),
Programa dela in finančnega načrta Nadzornega odbora za leto 2025, z dne 12.12.2024 in
Sklepa o izvedbi nadzora, št. 032-1/2025--0207, z dne 28.01.2025 in Sklepa o spremembi sklepa o izvedbi nadzora, št. 032-7-5/2025--0207, z dne 09.01.2026


Poročilo s priporočili in predlogi kot dokončni akt nadzornega odbora

Nadzorni odbor Občine Slovenska Bistrica (v nadaljevanju: NO) opravlja nadzor nad razpolaganjem s premoženjem občine, namenskostjo in smotrnostjo porabe proračunskih sredstev ter nadzor nad finančnim poslovanjem uporabnikov proračunskih sredstev.

Člani NO na dan priprave tega poročila so: Jelka Jamnikar, Goran Krajnčič in Tanja Vintar.

Nadzor nad Nadzorovanim organom so po pooblastilih predsednika izvajali vsi člani NO. 

Poročevalec: Jelka Jamnikar

Izvedenci:
☒ Izvedenci v tem postopku nadzora niso bili imenovani
[bookmark: Besedilo2][bookmark: Besedilo3]☐ Izvedenci, imenovani s sklepom št.      , z dne      , so:      
 
Nadzorovani organ:

ZDRAVSTVENI DOM SLOVENSKA BISTRICA
Partizanska ulica 30, 2310 Slovenska Bistrica
info@zd-sb.si

Nadzor se je izvajal v Zdravstvenem domu Slovenska Bistrica. Predmet nadzora je bilo financiranje javnega zavoda in upravljanje s stvarnim premoženjem ustanovitelja javnega zavoda v letih 2023, 2024 in 2025.

S strani Nadzorovanega organa so v nadzoru sodelovali: 
Urška Sedmak, univ. dipl. ekon., direktorica do 23. 10. 2024;
Milena Oblonšek, mag. zdr. nege, v.d. direktorice od 26. 11. 2024 do 26. 11. 2025;
[bookmark: _Hlk218785327]Dušica Mohorko Jug, mag. prava., strokovna sodelavka in v.d. direktorice od 28. 11. 2025 do 21. 12. 2025.
Ksenija Trčko, univ. dipl. prav., v.d. direktorice od 22. 12. 2025.

[bookmark: _Hlk127999512]Predmet nadzora je finančno poslovanje Nadzorovanega organa kot uporabnika proračunskih sredstev Občine Slovenske Bistrice v letih 2023, 2024 in 2025 in ravnanje s stvarnim premoženjem občine, ki je dano v upravljanje Nadzorovanemu organu.

Kratek povzetek:

To poročilo vsebuje ugotovitve, ocene in mnenja NO, oblikovane na podlagi opravljenega nadzora nad finančnim poslovanjem uporabnika proračunskih sredstev Nadzorovanega organa.

NO je 9. 4. 2026 pripravil osnutek tega osnutek Poročila o opravljenem nadzoru nad poslovanjem uporabnika proračunskih sredstev Zdravstvenega doma Slovenska Bistrica, ki ga ja Nadzorovani organ prejel 7. 5. 2026. 

Na ugotovitve iz Osnutka poročila je imel Nadzorovani organ pravico odgovoriti oziroma pripraviti odzivno poročilo. Odzivno poročilo Nadzorovanega organa je NO prejel 22. 5. 2026. 

Na podlagi osnutka poročila in odzivnega poročila je NO pripravil to poročilo s priporočili in predlogi. 

Poročilo vsebuje enake sestavine kot osnutek poročila ter priporočila in predloge. Pri opisu posamezne ugotovitve o nepravilnostih so navedeni odgovori Nadzorovanega organa iz odzivnega poročila. V poročilu je izkazano, katera pojasnila iz odzivnega poročila Nadzorovanega organa je NO upošteval v posameznem ugotovitvenem delu. Poročilo je dokončni akt NO, kar je v naslovu poročila tudi jasno navedeno.

Obdobje opravljanja nadzora: od 28.01.2025 do 16.07.2026.
UVOD
NO je v skladu s Programom dela in finančnega načrta Nadzornega odbora za leto 2025, z dne 12.12.2024 sprejel Sklep o izvedbi nadzora, št. 032-1/2025--0207, z dne 28.01.2025 in Sklepa o spremembi sklepa o izvedbi nadzora, št. 032-7-5/2025--0207, z dne 08.01.2026, za izvedbo nadzora nad finančnim poslovanjem Nadzorovanega organa kot uporabnika proračunskih sredstev Občine Slovenske Bistrice v letih 2023, 2024 in 2025.
Osnovni podatki o Nadzorovanemu organu 
Organ in organiziranost ter število zaposlenih
Zdravstveni dom Slovenska Bistrica je ustanovljen z Odlokom o ustanovitvi javnega zavoda Zdravstveni dom Slovenska Bistrica, Uradni list Republike Slovenije, št. 24/2009 – UPB1 in 18/2012.

Zdravstveni dom Slovenska Bistrica je pravna oseba s statusom javnega zdravstvenega zavoda.

Ustanovitelji zavoda so:
Občina Slovenska Bistrica, Kolodvorska ulica 10, 2310 Slovenska Bistrica,
Občina Oplotnica, Grajska cestam1, 2317 Oplotnica,
Občina Poljčane, Bistriška cesta 65, 2319 Poljčane,
Občina Makole, Makole 42, 2321 Makole.

Notranjo organizacijo zavoda, organizacijske in strokovne enote ter lokacije, na katerih zavod organizira izvajanje dejavnosti, določa zavod s statutom.

Statut Zdravstvenega doma Slovenska Bistrica je bil sprejet na 16. redni seji sveta zavoda ob soglasju ustanoviteljev z dne 29. 12. 2021 in velja od 30. 12. 2021.

Zavod opravlja dejavnost na lokacijah v Slovenski Bistrici, v Poljčanah in na Pragerskem.

Z zavodom upravljajo in vodijo posle zavoda organi zavoda, v mejah pooblastil in nalog, ki jih v skladu z zakonom določata odlok in statut zavoda. 

Odlok določa organe:
svet zavoda,
direktor zavoda,
strokovni svet zavoda.

Statut kot organe zavoda dodatno opredeljuje:
strokovnega direktorja/strokovnega vodjo, če sta poslovodna funkcija in funkcija strokovnega dela zavoda ločeni,
pomočnika direktorja za zdravstveno nego,
pomočnika direktorja za finančno računovodske zadeve.

Zavod ima lahko tudi druge organe, ki jih določa zakon ali statut zavoda.

Povprečno število zaposlenih na podlagi delovnih ur v 2023: 169.
Povprečno število zaposlenih na podlagi delovnih ur v 2024: 164.
Povprečno število zaposlenih na podlagi delovnih ur v 2025: 180. 
Kratek opis področij dela, pristojnosti in odgovornosti 
Dejavnost zavoda je javna služba, katere izvajanje je v javnem interesu.

Dejavnost zavoda je osnovno zdravstveno varstvo prebivalcev na območju Občine Slovenska Bistrica, Občine Oplotnica, Občine Poljčane in Občine Makole, in sicer:
preventivno zdravstveno varstvo vseh prebivalcev občin;
služba splošne medicine in nujne medicinske pomoči;
zdravstveno varstvo žensk, otrok in mladine;
preventivno in kurativno zobozdravstvo;
patronažno varstvo in nega bolnika na domu;
reševalna služba z nujnimi in ne-nujnimi reševalnimi prevozi;
laboratorijska in druga diagnostika;
fizioterapija;
družinska medicina;
medicina dela, prometa in športa;
RTG diagnostika;
zdravstvena nega;
specialistična dejavnost;
medicina dela, prometa in športa;
finančne, knjigovodske in računovodske storitve;
dajanje pisarniške in računalniške opreme v najem;
dajanje drugih strojev v najem;
fotokopiranje in drugo razmnoževanje.

Za ustanovitelje izvaja zavod tudi dejavnost upravljanja z objekti za potrebe zdravstvene dejavnosti.

Zavod lahko izven dejavnosti javne službe opravlja finančne in knjigovodske storitve za koncesionarje in druge uporabnike.

Dejavnost zavoda je v skladu s standardno klasifikacijo dejavnosti naslednja:
68.320 Upravljanje nepremičnin za plačilo ali po pogodbi
69.200 Računovodske, knjigovodske in revizijske dejavnosti, davčno svetovanje
77.330 Dajanje pisarniške opreme in računalniških naprav v najem in zakup
77.390 Dajanje drugih strojev, naprav in opredmetenih sredstev
81.220 Splošno čiščenje stavb
82.190 Fotokopiranje, priprava dokumentov in druge posamične pisarniške dejavnosti
86.210 Splošna zunaj-bolnišnična zdravstvena dejavnost
86.220 Specialistična zunaj-bolnišnična zdravstvena dejavnost
86.230 Zobozdravstvena dejavnost
86.901 Alternativne oblike zdravljenja
86.909 Druge zdravstvene dejavnosti
88.109 Drugo socialno varstvo brez nastanitve za starejše in invalide«.

Svet zavoda:
sprejema statut in druge splošne akte, ki urejajo zadeve iz pristojnosti sveta zavoda,
imenuje in razrešuje direktorja in morebitnega strokovnega vodjo v soglasju z ustanovitelji,
sprejema program dela in razvoja zavoda,
spremlja izvrševanje programa dela,
sprejema finančni plan in finančni načrt zavoda,
sprejema zaključni račun,
odloča o razporeditvi presežka prihodkov nad odhodki in izdela predlog razporeditve, h kateremu mora pridobiti soglasje ustanoviteljev,
v soglasju z ustanovitelji odloča o povečani delovni uspešnosti za zaposlene v zavodu,
odloča o delovni uspešnosti direktorja,
odloča o najemanju dolgoročnih kreditov,
daje soglasje k sklepanju pogodb in sprejetim odločitvam, za katere je tako določeno v statutu,
predlaga ustanoviteljem spremembo ali razširitvi dejavnosti,
daje ustanoviteljem in direktorju zavoda predloge in mnenja o posamičnih vprašanjih,
sprejema program razreševanja presežnih delavcev zavoda,
na predlog glavnega direktorja imenuje in razrešuje pomočnika glavnega direktorja za medicinske zadeve,
opravlja druge zadeve v skladu z zakonom, s tem odlokom in statutom zavoda.

Svet zavoda lahko odloča, če je na seji navzočih več kot polovico članov.

Direktor zavoda:	 
predstavlja in zastopa zavod,	 
organizira in vodi delo in poslovanje zavoda,	 
odgovarja za zakonitost dela zavoda,	 
odgovarja za strokovnost dela zavoda,	 
vodi strokovno delo zavoda,	 
odloča o delovnih razmerjih zaposlenih v zavodu,	 
sklepa pogodbe in najema kredite v skladu z določili statuta,	 
imenuje delavce s posebnimi pooblastili in odgovornostmi,	 
odloča o razporejanju delavcev k določenim delom in nalogam,	 
sprejema splošne akte zavoda, razen tistih, ki so v pristojnosti sveta zavoda,	 
opravlja druga dela in naloge na podlagi zakona.	

Strokovni svet obravnava vprašanja s področja:	 
strokovnega dela zavoda,
odloča o strokovnih vprašanjih,
določa strokovne podlage za programe dela in razvoja javnega zavoda,
daje svetu zavoda in direktorju mnenja in predloge glede organizacije dela in pogojev za razvoj dejavnosti zavoda.

Odgovorne osebe med opravljanjem nadzora:
Milena Oblonšek, v.d. direktorica od pričetka izvajanja nadzora do 26. 11. 2025,
Dušica Mohorko Jug, v.d. direktorice od 28. 11. 2025 do 21. 12. 2025,
Ksenija Trčko, v.d. direktorice od 22. 12. 2025.

Odgovorne osebe v času, na katerega se nadzor nanaša (1. 1. 2023 - 31. 12. 2025): 
Urška Sedmak, direktorica do 23. 10. 2024, 
Vukovič Peter, v.d. direktorja od 24. 10. 2024 do 25. 11. 2024, 
Milena Oblonšek, v.d. direktorice od 26. 11. 2024 do 26. 11. 2025,
Dušica Mohorko Jug, v.d. direktorice od 28. 11. 2025 do 21. 12. 2025,
Ksenija Trčko, v.d. direktorice od 22. 12. 2025.
Sodelovanje med NO in Nadzorovanim organom med opravljanjem nadzora
V postopku nadzora so odgovorne osebe in nadzorovani subjekti dolžni članom NO, ki opravljajo nadzor, predložiti vso zahtevano dokumentacijo, sodelovati v postopkih nadzora, odgovoriti na ugotovitve in dajati pojasnila.

Občinski organi in nadzorovane osebe so dolžni članom NO predložiti vse zahtevane podatke v zvezi z nadzorom, s katerimi razpolagajo. Morebitne manjkajoče podatke posredujejo v roku, ki ga določi član NO. Ta rok ne sme biti daljši od 15 dni.

Člani NO ne smejo odnašati izvirnikov dokumentov, ki so predmet nadzora, iz upravne zgradbe.

Sodelovanje med NO in Nadzorovanim organom med opravljanjem nadzora je bilo v skladu s pričakovanji. Zahtevana dokumentacija je bila dostavljena v dogovorjenem roku (razen dokumentacije, navedene v nadaljevanju tega osnutka poročila).

Člani NO odbora so se z vodstvom javnega zavoda dodatno sestali na informativnem razgovoru 18. 2. 2025 in ponovno 12. 2. 2026.
Pravna podlaga za izvedbo nadzora
Pri izvedbi nadzora so bile uporabljene naslednje pravne podlage:
Zakon o lokalni samoupravi, Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K,
Zakon o stvarnem premoženju države in lokalnih skupnosti, Uradni list RS, št. 11/2018, 79/18 in  78/23- ZORR,
Uredba o stvarnem premoženju države in samoupravnih lokalnih skupnosti, Uradni list RS,31/18,
Zakon o financiranju občin, Uradni list RS, št. 32/06 – uradno prečiščeno besedilo, 123/06 – ZFO-1 in 57/08 – ZFO-1A,
Zakon o javnih financah, Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1, 39/25 in 85/25 – ZPJS,
Zakon o izvrševanju proračunov Republike Slovenije za leti 2023 in 2024, Uradni list RS, št. 150/22, 65/23, 76/23 – ZJF-I, 97/23 in 123/23 – ZIPRS2425,
Zakon o izvrševanju proračunov Republike Slovenije za leti 2024 in 2025, Uradni list RS, št. 123/23, 12/24 in 104/24 – ZIPRS2526,
Zakon o računovodstvu, Uradni list RS, št. 23/99, 30/02 – ZJF-C in 114/06 – ZUE, 
Zakon o javnem naročanju, Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23, 88/23 – ZOPNN-F,
Zakon o integriteti in preprečevanju korupcije, Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri,
Zakon o zavodih, Uradni list RS, št. 12/91, 8/96, 36/00 – ZPDZC in 127/06 – ZJZP,
Zakon o zdravstveni dejavnosti, Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ, 196/21 – ZDOsk, 100/22 – ZNUZSZS, 132/22 – odl. US, 141/22 – ZNUNBZ, 14/23 – odl. US, 84/23 – ZDOsk-1 in 102/24 – ZZKZ,
Obligacijski zakonik, Uradni list RS, št. 97/07 – uradno prečiščeno besedilo, 64/16 – odl. US in 20/18 – OROZ631,
Slovenski računovodski standardi 2024, Uradni list RS, št. 129/23
Uredba o upravnem poslovanju, Uradni list RS, št. 20/05, 106/05, 30/06 in 86/06,
Uredba o varstvu dokumentarnega in arhivskega gradiva, Uradni list RS, št. 42/17,
Pravilnik o določitvi neposrednih in posrednih uporabnikov državnega in občinskih proračunov, Uradni list RS, št. 46/2003,
Odlok o proračunu Občine Slovenska Bistrica za leto 2023, Uradno glasilo slovenskih občin, št. 18/2023, 
Odlok o proračunu Občine Slovenska Bistrica za leto 2024, Uradno glasilo slovenskih občin, št. 71/2023, 
Odlok o proračunu Občine Slovenske Bistrice za leto 2025, Uradno glasilo slovenskih občin, št. 71/2024,
Statut Občine Slovenska Bistrica, Uradni list RS, št. 79/19,
Odlok o ustanovitvi javnega zavoda Zdravstveni dom Slovenska Bistrica, Uradni list Republike Slovenije, št. 24/2009 – UPB1 in 18/2012,
Statut Zdravstvenega doma Slovenska Bistrica, veljaven od 30. 12. 2021;
Poslovnik o delu Nadzornega odbora Občine Slovenska Bistrica, Uradno glasilo slovenskih občin, št. 33/2023.
Namen in cilje nadzora
Namen in cilji nadzora so: 
preveriti skladnost finančnega poslovodenja z zakoni in podzakonskimi predpisi,
preveriti zakonito porabo javnih sredstev, ki jih je javni zavod prejel za izvajanje svoje dejavnosti in za stvarno premoženje, ki je v lasti ustanovitelja,
preveriti upravljanje s stvarnim premoženjem, ki je v lasti ustanovitelja,
preveriti skladnost finančnega poslovanja s proračunom organa za leto, za katero se opravlja nadzor,
preveriti popolnost in zakonitost prejemkov in izdatkov,
poročati o ugotovljenih nepravilnosti
dati priporočila in predloge za nadaljnjo delo poslovanje organa.
Postopek nadzora
Nadzor je doslej potekal po sledečem postopku:
sprejem odločitve o vsebini in obsegu nadzora,
poziv Nadzorovanemu organu za predložitev dokumentacije,
pregled predložene dokumentacije,
proučitev zakonodaje in drugih splošnih aktov,
izvedba posvetovalnega sestanka z direktorjem javnega zavoda,
priprava osnutka poročila.

V nadaljevanju sledi:
posredovanje osnutka poročila Nadzorovanemu organu,
pregled odzivnega poročila Nadzorovanega organa, vključno z dodatno predloženo dokumentacijo,
priprava in sprejem poročila s priporočili in predlogi.
Standardi, metode in druga pravila nadzora
NO nadzor izvaja ob upoštevanju vse relevantne zakonodaje in upoštevanju veljavnih računovodskih standardov.

Nadzor je določen z letnim programom dela NO, ki je javno dostopen dokument, objavljen na spletni strani Občine Slovenska Bistrica. Nadzorovani organ je o nadzoru dodatno obveščen z vročitvijo Sklepa o izvedbi nadzora. 

Nadzor temelji na dokumentaciji in se lahko opravi v prostorih Nadzorovanega organa in Občine Slovenska Bistrica, lahko pa se izvaja tudi »na daljavo« s posredovanjem dokumentacije po elektronski poti.

Nadzorovani organi so dolžni NO posredovati vso dokumentacijo in vse informacije, ki jih potrebuje za opravljanje svojih nalog.

NO mora v primeru hujših kršitev predpisov ali nepravilnosti pri poslovanju občine, o teh kršitvah v 15 dneh od dokončnosti poročila s priporočili in predlogi obvestiti pristojno ministrstvo, računsko sodišče, župana in občinski svet.

V primeru, da NO ugotovi, da obstaja utemeljen sum, da je Nadzorovani organ ali odgovorna oseba storila prekršek ali kaznivo dejanje, je dolžan svoje ugotovitve posredovati pristojnemu organu pregona, hkrati pa o njih obvesti tudi župana in občinski svet.

Kot hujšo kršitev predpisov ali nepravilnost se šteje:
če uporabnik prevzame obveznosti v breme proračuna (vključno s poroštvom) ali izplača proračunska sredstva za namene, ki niso predvideni v proračunu oziroma presegajo v proračunu zagotovljena sredstva oziroma višino, ki jo določi občinski svet, in po oceni NO tak primer povzroči oškodovanje rabe javnih sredstev;
sklenitev pogodbe o nakupu, izvedbi del ali storitev, ki se neposredno ali posredno plačujejo iz proračuna; s ponudnikom, brez javnega razpisa, pa bi bila izvedba javnega razpisa za pridobitev najugodnejšega ponudnika, v skladu z veljavnimi predpisi, obvezna;
sklenitev pogodbe o nakupu, izvedbi del ali storitev, ki se neposredno ali posredno plačujejo iz proračuna, s ponudnikom, ki ni bil kot najugodnejši izbran v okviru predhodnega javnega razpisa za pridobitev najugodnejšega ponudnika, katerega izvedba je bila v skladu z veljavnimi predpisi obvezna;
razpolaganje z občinskim premoženjem pod pošteno tržno vrednostjo, kot jo za vsak posamezni primer ugotovi sodni cenilec ustrezne stroke;
druge kršitve, ki se po zakonu štejejo za prekrške oziroma imajo naravo kaznivih dejanj;
ostala dejanja, katerih škodna posledica v breme proračuna Občine Slovenska Bistrica je po oceni nadzornega odbora znatna in so bila izvršena ali opuščena po krivdi nadzorovane osebe.

O vsakem nadzoru se vodi dosje, v katerega se vlaga vse beležke ter druge veljavne listine, osnutek poročila, odzivno poročilo in poročilo s priporočili in predlogi. Poročilo s priporočili in predlogi se objavi na spletni strani Občine Slovenska Bistrica in je javno dostopno.
UGOTOVITVENI DEL
Ugotovitveni del poročila vsebuje ugotovitve o razkritih napakah oziroma nepravilnostih pri nadzoru z navedbo predpisov, ki so bili kršeni. Vsebuje popolne in verodostojne podatke z natančno navedbo dokumentacije, na kateri temeljijo ugotovitve, z navedbo predpisov, ki so bili kršeni. 

Pri navedbi predpisov, ki so bili kršeni, se navajajo: 
a) opis dejanskega stanja, ki izkazuje napake oziroma nepravilnosti, 
b) predpisi (zakon, podzakonski predpis ali drug predpis), ki so bili kršeni.
Področje pregleda 1 
Pregledana dokumentacija 
Zapisniki sej Sveta zavoda:
3. korespondenčne seje, z dne 10.02.2023: obravnava poročila o popisu sredstev in obveznosti;
1. izredne seje, z dne 24.05.2023: seznanitev z ugotovitvami internega strokovnega nadzora v zvezi z cepljenjem dijakov;
4.  korespondenčne seje, z dne 18.12.2023: uporabnina, najemnina za oddajo nepremičnega premoženja, ki ga upravlja javni zavod Zdravstveni dom Slovenska Bistrica. Vrednost točke znaša 1,50 EUR in se uporablja po sklepu Občinskega sveta, št. 33/36/2009-17/14, z dne 16.02.2009. Višina najemnin, ki se predlaga kot cenik v sprejem županu:

	Ambulanta
	m2
	EUR

	Pulmološka ambulanta
	63,46
	231,32

	Zobna ambulanta Darja Prešern
	48,60
	159,66

	Zobna ambulanta Maša Ostaševski
	63,46
	159,66

	Zobna ambulanta Jasna Hussein
	44,49
	146,15

	Ambulanta Jana Golub
	61,23
	223,19

	Ambulanta Tanja Pavlovič
	61,52
	200,78



a)  Kartica najemnine in zakupnine za leto 2023 izkazuje znesek plačane najemnine v višini 3.701,65 EUR. Iz predložene dokumentacije ni razvidno, za katere prostore zavod plačuje najemnino. 

Pogodba o sofinanciranju dejavnosti v letu 2023 med Občino Slovenska Bistrica in Zdravstvenim domom Slovenska Bistrica je bila sklenjena 25.04.2023 v vrednosti 233.500,00 EUR. Pogodba se uporablja od 1.1.2023. Iz predložene dokumentacije ni razvidna dopustnost retroaktivnega učinka pogodbe (npr. iz pogodbe ni razvidno, kdo nosi odgovornost za morebitne učinke v vmesnem obdobju od 01.01.2023 do 25.04.2023, prav tako ni razvidno ali so retroaktivno ustvarjeni pravni učinki zakoniti).

Pogodba o sofinanciranju stroškov izvajanja mrliško pregledne službe za pogodbeno leto 2023, je podpisana 02.06.2023 in velja od 01.01.2023. Tudi tukaj iz predložene dokumentacije ni razvidna dopustnost retroaktivnega učinka pogodbe. 
Pogodba hkrati ne vsebuje vrednosti, kar je v nasprotju s četrtim odstavkom 67. člena ZJN-3.

Nabava osnovnih sredstev po VIR-u za leto 2023. Iz priložene dokumentacije je razvidno, da je Zdravstveni dom v letu 2023 nabavil dve reševalni vozili v vrednosti 337.102,98 EUR.

	Reševalno vozilo LifeSaver CR MB 41-EPU
	  187.824,16 EUR 

	Reševalno vozilo ProSaver TR, MB94 ULG
	  149.278,82 EUR 

	Skupaj strošek
	  337.102,98 EUR 

	 
	 

	Občina Oplotnica
	     27.369,92 EUR 

	Občina Makole
	     13.420,35 EUR 

	Občina Poljčane
	     29.534,39 EUR 

	Občina Slovenska Bistrica
	  170.000,00 EUR 

	Skupaj občine
	  240.324,66 EUR 

	Zdravstveni dom Slovenska Bistrica
	     96.778,42 EUR 

	Skupaj viri
	  337.103,08 EUR 



Znesek 170.000,00 EUR se ujema z zaključnim računom občine Slovenska Bistrica, KTO 431300 Investicijski transfer.  

Finančno poročilo o porabi sredstev nega bolnika na domu: Občina Slovenska Bistrica je za nego namenila 49.749,98 EUR. V pogodbi o sofinanciranju dejavnosti je načrtovala 50.000,00 EUR in sicer:

	Sredstva za plače
	  30.400,00 EUR 

	Sredstva za prispevke
	    9.800,00 EUR 

	Materialni stroški
	    9.800,00 EUR 

	Skupaj
	  50.000,00 EUR 

	Razlika
	       250,02 EUR 



Nastala je razlika 251,02 EUR med načrtovanimi in porabljenimi sredstvi.

Statut Zdravstvenega doma Slovenska Bistrica v 7. členu določa, da Zavod opravlja dejavnost na naslednjih lokacijah:
v Slovenski Bistrici,
v Poljčanah,
na Pragerskem.

NO ni bila predložena odločitev Sveta zavoda, sprejeta na predlog direktorja s soglasjem ustanoviteljev, za izvajanje dejavnosti v Oplotnici in Makolah. 
Ugotovitve
	Zap. št.
	Opis dejanskega stanja/napake/nepravilnosti
	Predpisi, ki so kršeni

	1. 
	Iz predložene dokumentacije ni razvidna dopustnost retroaktivnega učinka Pogodbe o sofinanciranju dejavnosti v letu 2023.
	

	2. 
	Iz predložene dokumentacije ni razvidna dopustnost retroaktivnega učinka Pogodbe o sofinanciranju stroškov izvajanja mrliško pregledne službe za pogodbeno leto 2023.
	

	3. 
	Pogodba o sofinanciranju stroškov izvajanja mrliško pregledne službe za pogodbeno leto 2023
ne vsebuje vrednosti.
	Četrti odstavek 67. člena ZJN-3.

	4. 
	Statut ne opredeljuje vseh lokacij, na katerih zavod izvaja svojo dejavnost.
	Statut Zdravstvenega doma Slovenska Bistrica (7. člen).


Odzivno poročilo Nadzorovanega organa
	Zap. št.
	Odgovor Nadzorovanega organa
	Sprejem pojasnila

	
	V zvezi z ugotovitvijo,  da  iz priložene dokumentacije  ni  razvidno, za  katere  prostore zavod v letu 2023 plačuje najemnino pojasnjujemo, da je v letu 2023 javni zavod  v  skladu  s  sklenjenimi pogodbami plačeval najemnino v višini 3.701,00 EUR za uporabo naslednjih poslovnih prostorov:
telovadnice na 2. osnovni šoli Slovenska Bistrica za izvajanje programov v višini 1.705,00 EUR,
poslovne prostore za namen opravljanja zobozdravstvene dejavnosti za odrasle, lokacija na Pragerskem, v višini 1.816,80 EUR in
male športne dvorane III. za izvajanje vadbenih programov za odrasle osebe v višini 179,85 EUR v prostorih Javnega zavoda za šport Slovenska Bistrica.
Prilagamo najemne pogodbe.
	☒ Da / ☐ Ne


	1. 
	Pogodba o sofinanciranju dejavnosti v letu 2023 v l O. členu določa, da pogodba začne veljati z dnem podpisa obeh pogodbenih strank (25. 4. 2023 s strani Občine Slovenska Bistrica in 9.5.2023 s strani Zdravstvenega doma Slovenska Bistrica), uporablja pa se od 1. 1. 2023 dalje.
	☐ Da / ☒ Ne
Obrazložitev NO: Javni zavod s takšnim ravnanjem krši najmanj 50. člen ZJNF, saj prevzema obveznost izvajanja dejavnosti pred podpisane pogodbe – gl. priporočilo št. 1.

	2. 
	Pogodbo o sofinanciranju stroškov izvajanja mrliško pregledne službe za pogodbeno leto 2023 je pripravila občina ustanoviteljica. Pogodba o sofinanciranju stroškov izvajanja mrliško pregledne službe v I O. členu določa, da pogodba prične veljati z dnem podpisa obeh pogodbenih strank, uporablja pa se od 1. 1. 2023 dalje.
	☒ Da / ☐ Ne


	3. 
	Glede navedb, da pogodba ne vsebuje vrednosti, kar je v nasprotju s četrtim odstavkom 67. člena ZJN-3, pojasnjujemo, da pogodbena vrednost ob podpisu pogodbe ni določljiva, ker je odvisna od števila opravljenih mrtvogledov (smrti, ki se bodo šele zgodile).
V bodoče bomo pri določitvi pogodbene vrednosti izhajali iz realizacije iz preteklega leta.
	☒ Da / ☐ Ne


	4. 
	Zdravstveni dom Slovenska Bistrica opravlja dejavnost na lokacijah v Slovenski Bistrici, Poljčanah in na Pragerskem. Zavod nima lokacije v Občinah Makole in Oplotnica.
	☐ Da / ☐ Ne
Obrazložitev NO: Občina Makole in Občina Oplotnica sodelujeta pri sofinanciranju reševalnih vozil, potrebnih za izvajanje nujen medicinske pomoči.


Priporočila in predlogi
☐ NO je v celoti sprejel dana pojasnila.
☒ Na podlagi odzivnega poročila, dodatno predložene dokumentacije in podanih pojasnil je NO oblikoval priporočila in predloge, kot izhaja iz 3.
 Področje pregleda 2 
Pregledana dokumentacija 
1. Najemne pogodbe, ki so bile sklenjene s spodnjimi koncesionarji za leto 2024 (za določitev vrednosti točke, ki znaša 1,50 EUR se uporablja sklep Občinskega sveta št.: 33-36/2009-17/14 z dne 16.02.2009):

	Najemniki (koncesionarji)
	m2
	EUR

	Internistično pulmološka ambulanta 
	63,46
	231,32

	Zobna ambulanta, Darja Prešern
	48,60
	159,66

	Zobna ambulanta, Maša Ostaševski
	63,46
	159,66

	Zobna ambulanta, Jasna Hussein
	44,49
	146,15

	Ambulanta družinske medicine, Jana Golub
	61,23
	223,19

	Ambulanta Tanja Pavlovič
	61,52
	200,78



Dne 18.03.2025 se je opravil nadzor na sedežu Nadzorovanega organa. Med drugim je NO zahteval na vpogled oz. posredovanje kopije računa za strošek najemnine najemnika Internistično pulmološke ambulante za obdobje januar in julij 2024.

Komentar: Glede na precejšnjo časovno oddaljenost in večjo spremembo cen nepremičnin, se predlaga ažuriranje vrednosti točke.

1. K najemnim pogodbam je bil priložen »izračun deležev funkcionalnih stroškov za objekte ZD Slovenska Bistrica, Partizanska ulica 30« z dne 12.09.2006 in točkovalni zapisniki za izračun vrednosti poslovnega prostora. NO je zahteval na vpogled oz. posredovanje kopije računa za obratovalne stroške najemnika Internistično pulmološke ambulante za obdobje januar in julij 2024.

Komentar: Po podrobnejšem pregledu NO ugotavlja, da so površine sicer skladne z najemnini pogodbami koncesionarjev za leto 2024, vendar predlaga, da se glede na večkratne spremembe in adaptacije prostorov v zadnjih 20 letih ponovno opravi preveritev skladnosti s površinami in vgrajenimi materiali točkovalnih zapisnikov iz leta 2006.

1. Pogodba o plačilu najemnine za objekte dane v upravljanje v proračun Občine Slov. Bistrica

Komentar: Po pregledu obravnavane pogodbe, pregledanih izdanih računov koncesionarjem in preostalih računovodskih listin NO ugotavlja, da se obračun ne izvaja skladno s 4., 5. in 6. členom pogodbe, saj se zbrane najemnine v celoti prenakažejo ustanovitelju.
Glede na obravnavano pogodbo pa bi se moral obračun izvajati tako, da je razvidno:
del najemnin, ki predstavlja prihodek proračuna lokalne skupnosti;
del najemnin, katerega mora ZD nameniti za pokrivanje obratovalnih stroškov.
Predlagam uskladitev načina obračuna s pogodbo in ažuriranje cenika, vse ob upoštevanju veljavne zakonodaje.

1. Pogodba o sofinanciranju stroškov izvajanja mrliško pregledne službe za pogodbeno leto 2024.
Ugotovitve
	Zap. št.
	Opis dejanskega stanja/napake/nepravilnosti
	Predpisi, ki so kršeni

	1. 
	Skladno s  sklepom Občinskega sveta št.: 33-36/2009-17/14 z dne 16.02.2009 se še vedno uporablja cenik najemnin ambulant v Zdravstvenem domu Slovenska Bistrica. Glede na precejšnjo časovno oddaljenost in sprememb na trgu nepremičnin, se Svetu zavoda Zdravstveni dom Slovenska Bistrica predlaga (skladno z Odlokom o oddaji stvarnega premoženja, ki je v lasti in upravljanju Občine Slovenska Bistrica UL RS 10/17, UGSO 16/22 in 54/23), da ponovno objektivno preuči pravilnost ter gospodarnost uporabe obravnavanega cenika najemnin in z ugotovitvami ustrezno seznani župana Občine Slovenska Bistrica. 
	


Odzivno poročilo Nadzorovanega organa
	Zap. št.
	Odgovor Nadzorovanega organa
	Sprejem pojasnila

	1. 
	V zvezi z izvajanjem Pogodbe o plačilu najemnine za objekte dane v upravljanje v proračun Občine Slovenska Bistrica vas obveščamo, da smo pri izvajanju določila 4. člena navedene pogodbe, ki se nanaša na razmejitev najemnine in obratovalnih stroškov, zaznali določene izvedbene nejasnosti. Pogodba v 4. členu določa, da mora biti v ceniku jasno razvidna razmejitev med delom najemnine, ki se nanaša na obratovalne stroške in dejanskim delom najemnine.
Najemnino zavod zaračuna v dveh delih. Prvi del je najemnina, ki predstavlja prihodek lokalne skupnosti po veljavnem Ceniku najemnin ambulant v Zdravstvenem domu Slovenska Bistrica. Obratovalni stroški pa se obračunavajo glede na dejansko nastale stroške, izkazane s prejetimi računi dobaviteljev (npr. za električno energijo), pri čemer se na najemnika prenese sorazmerni delež stroškov v skladu z vnaprej določenim sodilom za delitev stroškov, kar pomeni, da jih ni možno vnaprej enotno razmejiti v okviru cenika. Na ta način je najemniku nedvoumno predstavljeno, kakšen je strošek uporabe prostorov in kakšen del prestavljajo obratovalni stroški.
Zaradi navedenega predlagamo, da se pogodba uskladi z dejanskim načinom izvajanja najemnih razmerij.
	☐ Da / ☒ Ne
Obrazložitev NO: Menimo, da je potrebna preučitev in uskladitev načina obračuna najemnin s pogodbo, ažuriranje cenika ter točkovalnih zapisnikov, ob upoštevanju veljavne zakonodaje – gl. priporočilo št. 2.


Priporočila in predlogi
☐ NO je v celoti sprejel dana pojasnila.
☒ Na podlagi odzivnega poročila, dodatno predložene dokumentacije in podanih pojasnil je NO oblikoval priporočila in predloge, kot izhaja iz 3.
Področje pregleda 3
Pregledana dokumentacija 
1. Vpogled v objave na Portalu javnih naročil

	Javno naročilo
	Stranka
	Št. pogodbe
	Pogodbena
vrednost
	Poročana
plačila
	%

	Nakup laboratorijskega materiala po sklopih, št. dosjeja JN004405/2023
Naročilo male vrednosti, ocenjena vrednost: 146.712,37 EUR

	Sklop 1: Reagenti in kontrole za biokemijski analizator
	Interexport d.o.o.
	1/2023
	51.735,40
	124.118,08
	239,91

	Sklop 3: Potrošni material za laboratorij
	Sanolabor d.d.
	2/2023
	28.491,86
	49.279,60
	172,96

	Sklop 2: Reagenti in kontrole za hematološki analizator
Sklop 4: Reagenti, kontrole in kalibratorji za urinski analizator
	Meditrade d.o.o.
	3/2023
	66.485,11
	54.593,63
	82,11

	Skupaj
	
	
	146.712,37
	227.991,31
	155,40

	[bookmark: _Hlk218815627]Nakup materiala za OZV po sklopih, št. dosjeja: JN006497/2023
Naročilo male vrednosti, ocenjena vrednost: 77.612,64 EUR

	Sklop 1: Potrošni material za OZV
	Sanolabor d.d.
	2/2023
	77.612,64
	190.755,26
	245,78

	Sklop 2: Rokavice, brizge, igle, kanile
	
	
	
	
	

	Sklop 3: Sanitetno obvezilni material
	
	
	
	
	

	Nakup 2-eh vozil za službene potrebe ZD Sl. Bistrica, št. dosjeja: JN007293/2023
Naročilo male vrednosti, ocenjena vrednost: 38.580,02 EUR

	Nakup 2-eh vozil za službene potrebe ZD Sl. Bistrica
	Avto Skrbiš d.o.o.
	3/2023
	38.580,02
	38.580,02
	100,00

	Nakup zobozdravstvenega materiala, št. dosjeja: JN004869/2024
Naročilo male vrednosti, ocenjena vrednost: 80,00 EUR

	Nakup zobozdravstvenega materiala
	Sanolabor d.d.
	1/2024
	33.461,73
	38.059,23
	113,74



Med nadzorom je bilo ugotovljeno, da Nadzorovani organ nepravilno poroča o evidenčnih naročilih:
· poroča zneske izračunane iz prejetih računov, poročati bi moral o po podpisanih pogodbah (vrednost celotne pogodbe v letu podpisa pogodbe, ne glede na njeno trajanje);
· poroča vrednosti z DDV, namesto vrednosti brez DDV;
· ne oddaja ločenih poročil za oddana naročila nad 10.000 EUR preko portala javnih naročil https://www.enarocanje.si/#/oddana-evidencna-narocila.

Hkrati je iz ERARja razvidno, da je naročnik v letih nadzora oddal še številna druga evidenčna naročila (za blago in storitve), ki jih ne vključuje v poročilo o oddanih evidenčnih naročilih.

Nadzorovani organ je na zahtevo NO v letu 2026 pripravil Seznam evidenčnih naročil nad 10.000,00 EUR, oddanih v letu 2023 in 2024, ki zajema 29 evidenčnih naročil v letu 2023 in 26 evidenčnih naročil v letu 2024. Med njimi jih je več, ki presegajo mejno vrednost za objavo javnega naročila. Prav tako iz seznama izhaja, da so istovrstne storitve razdrobljene na več izvajalcev, skupna vrednost teh storitev pa presega mejno vrednost za uporabo ZJN-3.

Na podlagi opozorila NO na pomanjkljivost pri poročanju o oddanih evidenčnih naročilih je NO poročilo za leto 2025 v zakonskem roku objavil, vendar tudi to poročilo ni skladno z ZJN-3.

NO je ugotovil, da so kadrovske kapacitete zavoda na področju javnega naročanja nezadostna in da odgovorne osebe za javna naročila nimajo potrebnih kompetenc s področja javnega naročanja. 

NO je pregledal več pogodb o izvajanju različnih storitev in ugotovil več pomanjkljivosti:
pogodbe nimajo določene celotne pogodbene vrednosti; 
pogodbe so nomotehnično pomanjkljive,
pogodbe so sklenjene retroaktivno.

Predložena je Pogodba o vzdrževanju računalniške opreme ter o uporabniški podpori, sklenjena z Matija Dolejši s.p., z dne 10. 9. 2018. Ugotovitve:
pogodbena cena je določena v višini najmanj 1.300,00 EUR/mesec (brez DDV);
pogodba je sklenjena za nedoločen čas;
k pogodbi je bil 19. 4. 2021 sklenjen aneks (širitev obsega storitev na fakturiranje in spremljajoče administrativne dejavnosti), ki ni bil predmet nadzora;
k pogodbi je bil 1. 3. 2025 sklenjen aneks, s pogodbenim partnerjem Databit d.o.o. (univerzalni pravni naslednik Matija Dolejši s.p.);
z aneksom iz prejšnje alineje se mesečni pavšal zviša na 2.666,40 EUR;
po podatkih iz ERAR so bila izvajalcu DATABIT d.o.o. realizirana plačila v obdobju od 7/2023-12/2024 v višini 159.494,49 EUR;
če upoštevamo le pavšalne mesečne zneske je realizacija po tej pogodbi v času od sklenitve do konca leta 2024 presegla mejno vrednost za uporabo ZJN-3,
pogodba je bila sklenjena brez izvedenega ustreznega postoka javnega naročila v skladu z zakonom.
Ugotovitve
	[bookmark: _Hlk235114581]Zap. št.
	Opis dejanskega stanja/napake/nepravilnosti
	Predpisi, ki so kršeni

	1. 
	Naročnik je na Portalu javnih naročil pri vseh javnih naročilih v letu 2023 kot ocenjeno vrednost objavil vrednost oddanih javnih naročil z DDV. 

	24. člen ZJN-3
Ocenjena vrednost ni izračunana brez DDV in v skladu s predpisano metodologijo.

	2. 
	Naročnik je na Portalu javnih naročil pri javnem naročilu za Nakup zobozdravstvenega materiala objavil ocenjeno vrednost javnega naročila v višini 80,00 EUR. Pogodba je bila sklenjena v višini 33.461,73.
	24. člen ZJN-3
Ocenjena vrednost ni izračunana v skladu s predpisano metodologijo.

	3. 
	Pogodbe ne vključujejo vrednosti celotnega javnega naročila, ampak zgolj ponudbene vrednosti. Pri objavi pogodb se ponudbena vrednost navaja kot pogodbena vrednost.
	67. člen ZJN-3
Pogodba ne vključuje dejanske vrednost celotnega javnega naročil


	4. 
	Pogodbe so realizirane v vrednosti, ki presegajo pogodbeno vrednost, brez ustrezno izvedenih postopkov in sklenjenih aneksov.
	67. člen ZJN-3
Pogodba ne vključuje dejanske vrednost celotnega javnega naročila.
95. člen ZJN-3
Sprememba pogodbe o izvedbi javnih naročil med njihovo veljavnostjo je izvedena brez predhodno izvedenih postopkov.

	5. 
	Pogodbe za oddana evidenčna naročila ne vključujejo celotne pogodbene vrednosti. V vseh primeri so sklenjene za vrednost nad 10.000 EUR. Ni izkazano, da je naročnik pred podpisom teh pogodb pridobil Izjave o udeležbi fizičnih in pravnih oseb v lastništvu ponudnika.
	67. člen ZJN-3
Pogodba ne vključuje dejanske vrednost celotnega evidenčnega naročila.
Šesti odstavek 14. člena ZIntPK.

	6. 
	Naročnik nepravilno poroča o oddanih evidenčnih naročilih.
	2. odstavek 21. člena ZJN-3.

	7. 
	Naročnik ne oddaja (ustreznega) ločenega poročila o oddanih evidenčnih naročilih, ki presegajo vrednost 10.000,00 EUR.
	2. odstavek 21. člena ZJN-3.

	8. 
	Pogodba o vzdrževanju računalniške opreme ter o uporabniški podpori je sklenjena brez izvedbe ustreznega postopka oddaje javnega naročila.
Več naročil nad mejno vrednostjo za objave je oddanih kot evidenčno naročilo, brez ustreznega postopka oddaje javnega naročila po ZJN-3.
Prav tako je ugotovljeno drobljenje javnih naročil.
	ZJN-3 

	9. 
	Naročnik je v letu 2023 in 2024 oddal evidenčno naročilo storitev brisov z gojišči Nadzorovani organ z navedbo, da gre za edinega ponudnika.
ZJN-3 določa postopke, ki se uporabijo za oddajo javnih naročil, kadar je na trgu zgolj en ponudnik (npr. postopek s pogajanji brez predhodne objave).
	ZJN-3



Odzivno poročilo Nadzorovanega organa
	Zap. št.
	Odgovor Nadzorovanega organa
	Sprejem pojasnila

	1. 
	Pri objavi javnih naročil na Portalu javnih naročil smo nehote napačno  objavili  kot  ocenjeno vrednost, vrednost z DDV. Ocenjeno vrednosti smo izračunali na podlagi 10.a  točke  24.  člena ZJN-3.
	☐ Da / ☐ Ne
Obrazložitev NO: Pogojno sprejemamo. Izračun ocenjene vrednosti je potrebno ustrezno dokumentirati in dokazati pravilo uporabo predpisanih  metod.

	2. 
	Javno  naročilo  za  nakup  zobozdravstvenega   materiala,   štev.:   JN004869 /2024,   ocenjena vrednost 80,00  EUR  je  navedena  napačno,  ker  je  prišlo  do  tipkarske  napake.  Izračunana ocenjena vrednost za to naročilo je bila 80.000 EUR z DDV in 68.660,91  EUR  brez  DDV.  Ocenjeno vrednosti za nakup zobozdravstvenega materiala smo izračunali na podlagi 10. a točke 24. člena ZJN-3.
	☐ Da / ☐ Ne
Obrazložitev NO: Kot pri 1.

	3. 
	Glede ugotovitve, da pogodbe ne vključujejo dejanske vrednosti celotnega javnega naročila pojasnjujemo, da ob sklenitvi pogodbe ni mogoče vpisati te vrednosti, saj je nabava odvisna od potreb naročnika in je ni mogoče vnaprej predvideti.
Če je bila izbrana ponudba z neko določeno ponudbeno vrednostjo (znesek), za katero je bila sklenjena pogodba in je ta vrednost v pogodbi navedena in je enaka, kot je v ponudbi, potem to po našem mnenju ni sporno.
Postopali smo po prvi alineji četrtega odstavka 67. člena ZJN-3, ki določa, da mora pogodba o izvedbi javnega naročila in okvirni sporazum vsebovati:
dejansko vrednost celotnega javnega naročila, v utemeljenih primerih, pri katerih dejanske vrednosti ni mogoče določiti, pa ocenjeno vrednost javnega naročila.
	☐ Da / ☒ Ne
Obrazložitev NO: V pogodbah tudi ocenjena vrednost ni navedena. Odgovor zavoda jasno kaže na nerazumevanje zakonsko določenega pojma ocenjene vrednosti in nepoznavanja metod za njihov izračun, kot to določa 24. člen ZJN-3.

	4. 
	Pogodba o izvedbi javnega naročila je bila spremenjena brez novega postopka javnega naročanja, ker je sprememba nujna zaradi okoliščin, ki jih naročnik ni mogel predvideti in sprememba ni spreminjala splošne narave javnega naročila.
	☐ Da / ☒ Ne
Obrazložitev NO: Te okoliščine niso bile v nobenem primeru dokumentirane. Prav tako  je v takšnih primerih potrebno objaviti obvestilo o spremembi pogodbe o izvedbi javnega naročila, skladno z tretjim odstavkom 95. člena ZJN-3, kar v nobenem primeru ni bilo izvedeno.

	5. 
	Za evidenčna naročila Zakon o javnem naročanju (ZJN-3) ne predpisuje stroge obveznosti uporabe te izjave.
	☐ Da / ☒ Ne
Obrazložitev NO: V tem  primeru gre za kršitev ZIntPK, kar je NO tudi navedel v osnutku poročila.

	6. 
	Zdravstveni dom Slovenska Bistrica kot naročnik ni poročal o vseh oddanih evidenčnih naročilih, le o tistih nad 10.000 EUR. Napako smo odpravili in bomo poročali o vseh oddanih evidenčnih naročilih.
	☐ Da / ☒ Ne
Obrazložitev NO: Tudi o naročilih nad 10.000 EUR se ni pravilno poročalo. 
Tudi pri oddaji poročila za 2025 ugotavljamo nerazumevanje pojma, kdaj je evidenčno naročilo oddano in nerazumevanje načina poročanja – gl. priporočilo 3.

	7. 
	Napaka se je odpravila in se bo v bodoče poročalo o vseh oddanih evidenčnih naročilih.
	☐ Da / ☒ Ne
Obrazložitev NO: Kot pri 6.

	8. 
	Zdravstveni dom Slovenska Bistrica je sklenil Pogodbo o vzdrževanju računalniške opreme ter uporabniški podpori z izvajalcem DATABIT d. o. o.
Glede plačila izvajalcu DATABIT d. o. o., Matija Dolejši s. p. je bilo ugotovljeno, da izplačani znesek presega mejno vrednost zato, ker je izvajalec zavodu poleg opravljenih storitev dobavljal še material (računalniki, tiskalniki, kartuše ... ).
Postopka oddaje javnega naročila za  vzdrževanje  računalniške  opreme  ter  izvajanja uporabniške podpore ni bilo potrebno izvesti, ker znesek opravljenih storitev, ki so predmet pogodbe ne presega mejne vrednosti.
	☐ Da / ☒ Ne
Obrazložitev NO: Če upoštevamo le pavšalne mesečne zneske, ki se nanašajo na stroške storitev, je realizacija po tej pogodbi v času od sklenitve do konca leta 2024 presegla mejno vrednost za uporabo ZJN-3 Ta je ob sklenitvi pogodbe (oddaji naročila) za storitve na splošnem področju znašala 20.000,00 EUR.

	9. 
	Pri raziskavi trga je bilo ugotovljeno, da v državi obstaja le en ponudnik za izvajanje storitev brisov z gojišči, zato postopek javnega naročanja ni bil izveden. V prihodnje bomo zaradi morebitnih ponudnikov iz tujine izvedli postopek javnega naročila.
	☐ Da / ☒ Ne
Obrazložitev NO: Tudi v  primeru, ko v državi (oziroma na relevantnem trgu) obstaja le en ponudnik, ki je sposoben izvesti javno naročilo, se naročilo odda po postopku s pogajanji brez predhodne objave v skladu s 46. členom ZJN-3.


Priporočila in predlogi
☐ NO je v celoti sprejel dana pojasnila.
☒ Na podlagi odzivnega poročila, dodatno predložene dokumentacije in podanih pojasnil je NO oblikoval priporočila in predloge, kot izhaja iz 3.
Ocena zakonitosti in pravilnosti poslovanja z občinskimi javnimi sredstvi
NO po pregledu vse predložene dokumentacije in ob upoštevanju odzivnega poročila Nadzorovanega organa
☐ ne ugotavlja kršitev zakonskih in drugih predpisov.
☒ ugotavlja kršitev zakonskih in drugih predpisov.
Ocena učinkovitosti in gospodarnosti porabe občinskih proračunskih sredstev
NO je v smislu doseganja večje učinkovitosti in kakovosti dela oblikoval priporočila in predloge, kot izhaja iz poglavja 3.
PRIPOROČILA IN PREDLOGI
Priporočila in predlogi so namenjeni kakovostnejšemu poslovanju Nadzorovanega organa. Priporočila in predlogi morajo biti jasno izraženi, izvedljivi in preverljivi.

V priporočilih in predlogih mora biti naveden rok, v katerem mora odgovorna oseba nadzorovanega organa poročati NO o njihovem izvajanju oziroma o razlogih, če priporočil in predlogov ne upošteva.

NO po prejemu in preučitvi odzivnega poročila nadzorovanega organa podaja naslednja priporočila in predloge:

1) Z vidika Obligacijskega zakonika (OZ) je pogodba načeloma plod svobodne volje strank. Če stranki v pogodbi sporazumno določita, da se njeni učinki nanašajo na obdobje pred podpisom (npr. zaradi že začetega izvajanja dejavnosti), je tak dogovor civilnopravno veljaven, še posebej ob upoštevanju 58. člena OZ (teorija o realizaciji), če sta stranki obveznosti že delno izpolnili. Vendar pa v javnem sektorju prevlada načelo zakonitosti nad pogodbeno svobodo. 

ZJF v 50. členu izrecno zahteva, da mora biti obveznost prevzeta s pisno pogodbo. Vsako izvajanje dejavnosti, ki bi povzročilo obveznost občine do zavoda pred podpisom te pogodbe, je v neskladju z 2. in 54. členom ZJF, saj proračunski uporabnik ne sme dopustiti nastanka obveznosti, za katero v tistem trenutku nima veljavnega pisnega pravnega temelja

Javnemu zavodu priporočamo, da kot enakovredna pogodbena stranka aktivno pristopi k ureditvi medsebojnih razmerij in pristojne občinske organe pravočasno opozori na sklenitev pogodb ter zahteva njihov podpis pred pričetkom izvajanja dejavnosti.
2) V NO ponovno predlagamo preučitev in uskladitev načina obračuna najemnin s pogodbo, ažuriranje cenika ter točkovalnih zapisnikov, ob upoštevanju veljavne zakonodaje.

V osnovi je potrebno ločiti dve kategoriji stroškov:
Strošek najemnin, ki se morajo po pogodbi zaračunavati na način:
· del najemnin, ki predstavlja prihodek proračuna lokalne skupnosti;
· del najemnin, katerega mora ZD nameniti za pokrivanje obratovalnih stroškov.
Obratovalni stroški, ki se med uporabnike/najemnike razdelijo skladno s svojim deležem (glede na točkovalne zapisnike, katere prav tako predlagamo, da se ažurirajo).

Pri ureditvi nastale situacije izpostavljamo določila Zakona o stvarnem premoženju države in samoupravnih lokalnih skupnosti, ki jih je potrebno pri tem upoštevati.

3) Za t.i. evidenčna naročila, ki jih opredeljuje drugi odstavke 21. člena ZJN-3 je potrebno:
voditi evidenco o njihovi oddaji, ki zajema navedbo predmeta, vrste predmeta in vrednosti javnega naročila brez DDV. O tej evidenci je potrebno zbirne podatke objaviti v vnaprej pripravljeni maski na Portalu javnih naročil do zadnjega dne februarja tekočega leta za preteklo leto. V tej evidenci so vsa evidenčna naročila, torej tista nad in tudi tista pod 10.000 EUR brez DDV.
ločeno objaviti tista evidenčna naročila iz v prejšnji alineji navedene evidence, ki so bila oddana preteklo leto in katerih vrednost brez DDV je nižja od mejnih vrednosti iz prejšnjega odstavka ter enaka ali višja od 10.000 eurov brez DDV, z opisom predmeta, vrsto predmeta in vrednostjo oddanega naročila brez DDV ter nazivom gospodarskega subjekta, ki mu je bilo naročilo oddano. Seznam teh naročil se na Portali javnih naročil objavi v Excelu vsako leto do zadnjega dne februarja na portalu javnih naročil objavi seznam javnih naročil.
Pri evidenčnih naročilih se šteje, da je naročilo oddano s trenutkom izbora ponudnika, vendar se formalno-pravno realizira s sklenitvijo pisne pogodbe ali izdajo naročilnice. Vrednost oddanega javnega naročila je torej vezana na vrednost naročila ob izboru ponudnika in na vrednost pogodbe in naročilnice, nikakor pa ne na vrednost prejetih računov.
Priporočamo, da se v javnem zavodu določi osebo, ki bo vodila te evidence in se za njihovo pripravo in objavo ustrezno usposobila. V ta namen pristojno ministrstvo stalno izvaja tudi brezplačna usposabljanja.

4) Glede na obseg in kompleksnost poslovanja ter ugotovljene nepravilnosti pri izvajanju javnih naročil priporočamo novemu vodstvu zavoda, da ustrezno usposobi oz. zaposli kompetentno osebo, ki bo izvajala postopke javnega naročanja v zavodu, ob upoštevanju vseh načel in določil veljavne zakonodaje, ki ureja to področje.

5) Med izvedbo nadzora je bilo ugotovljeno, da javni zavod uporablja več različnih, med seboj nepovezanih informacijskih sistemov. Vsak tak sistem zahteva svoje stroške vzdrževanja in vedno nove nadgradnje. Priporočamo, da se informacijski sistem poenoti in racionalizira.

Rok, v katerem mora odgovorna oseba nadzorovanega organa poročati NO o izvajanju priporočil in predlogov oz. o razlogih, če priporočil in predlogov ne upošteva: 3 mesece od prejema tega poročila.
ZAKLJUČEK
To poročilo s priporočili in predlogi je dokončni akt NO.

Nadzorovani organ je dolžan spoštovati mnenja, priporočila in predloge NO iz tega poročila in o sprejetih ukrepih poročati NO v roku iz prejšnjega poglavja.

1. nadzorovanemu organu
2. Županu
3. Občinskemu svetu

